Nariadenie Komisie (ES) č. 337/2003
z 21. februára 2003,
ktorým sa pozastavuje uplatňovanie systému dvojitej kontroly na určité druhy textilných výrobkov s pôvodom na Ukrajine
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 2001/33/ES z 19. decembra 2000 o podpísaní dohody vo forme výmeny listov medzi Európskym spoločenstvom a Ukrajinou, ktorá sa týka rozšírenia a zmeny a doplnenia dohody medzi Európskym hospodárskym spoločenstvom a Ukrajinou o obchode s textilnými výrobkami parafovanej 5. mája 1999, naposledy zmenené a doplnené dohodou vo forme výmeny listov parafovanej 15. októbra 1999, a schválenie jeho dočasného uplatňovania [1], a najmä na jeho článok 4,
keďže:
(1) dohoda medzi Európskym spoločenstvom a Ukrajinou o obchode s textilnými výrobkami [2], naposledy zmenená a doplnená dohodou medzi zúčastnenými stranami, uplatňovaná nariadením Komisie (ES) č. 475/2002 [3], v článku 2 ustanovuje, že Komisia a Ukrajina najneskôr šesť týždňov pred koncom každého roka plnenia dohody usporiadajú konzultácie o potrebe zachovania kategórií uvedených v prílohe III k dohode podliehajúcich dvojitej kontrole so zreteľom na možné pozastavenie dvojitej kontroly kategórií;
(2) v októbri 2002 sa konali konzultácie s cieľom preskúmať potrebu zachovať uplatňovanie systému dvojitej kontroly na určité druhy textilných výrobkov. V dôsledku týchto konzultácií sa obe strany dohodli na pozastavení systému dvojitej kontroly pre určité textilné výrobky;
(3) je žiaduce, aby toto nariadenie nadobudlo účinnosť bezodkladne, aby hospodárske subjekty boli čo najskôr informované o svojich výhodách;
(4) opatrenia ustanovené v tomto nariadení sú v súlade so stanoviskom Výboru pre textil,
PRIJALA TOTO NARIADENIE:
Článok 1
Príloha III k dohode medzi Európskym spoločenstvom a Ukrajinou o obchode s textilnými výrobkami, ktorá určuje výrobky bez množstvových obmedzení, ktoré podliehajú systému dvojitej kontroly uvedenému v druhom pododseku článku 2 ods. 1 uvedenej dohody, sa nahrádza prílohou k tomuto nariadeniu.
Článok 2
Toto nariadenie nadobúda účinnosť deň nasledujúci po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 21. februára 2003